
Ostja kinnitamine 

(korteriomand aadressil Linda 1 - M2, Narva)

1. Asjaolud ja menetluse käik

Vastavalt Narva Linnavalitsuse 25.02.2010 korraldusele nr 251-k “Elamutes asuvate mitteeluruumide võõrandamine avalikul enampakkumisel (Linda 1-M2, Uusküla 4-M1, Puškini 5-M8, Narva)” kuulutas Linnavara- ja Majandusamet välja avaliku suulise enampakkumise linnavara – korteriomandi aadressil Linda 1, mille koosseisu kuulub reaalosana keldrikorrusel asuv mitteeluruum M2, üldpinnaga 41,1 m2, bilansilise maksumusega 32 551 krooni, ja 411/38006 mõttelist osa maatükist (katastritunnus 51101:006:0082, pindala 2686 m2) bilansilise maksumusega 1000 krooni, alghinnaga 15 000 (viisteist tuhat) krooni.
Linnavara võõrandamise kuulutused avaldati ajalehtedes „Äripäev”, „Gorod” ja Ametlikes Teadaannetes ning Narva linna ja www.varad.ee kodulehtedel.

Suuline enampakkumine toimus Linnavara- ja Majandusametis 30.03.2010 kell 11.00. Enampakkumisele registreerus üks osaleja – Korteriühistu Linda 1 (äriregistri kood 80180424, asukoht Linda 1, Narva). Enampakkumisel osaleja pakkus ostuhinnaks 15 000 krooni. Linnavara võõrandamise korra kohaselt kinnitatakse ostja Narva Linnavalitsuse õigusaktiga ühe kuu jooksul enampakkumise toimumise ajast. Kuna Korteriühistu Linda 1 juhatuse liige esitas väljavõtte üldkoosoleku protokollist mitteeluruumi ostmise kohta alles 27.05.2010, toimub võitja kinnitamine pärast selleks määratud tähtaja möödumist.
2. Õiguslikud alused

Narva Linnavolikogu 09.06.2005 määrusega nr 18/56 kinnitatud “Linnavara võõrandamise korra” punkti 41 kohaselt võõrandamise korraldaja esitab enampakkumise võitja ja vastava protokolli kinnitamiseks linnavalituse istungile. Linnavalitsus kinnitab ostja 1 (ühe) kuu jooksul enampakkumise toimumise ajast oma õigusaktiga. 

3. Otsus

3.1. Kinnitada Korteriühistu Linda 1 (äriregistri kood 80180424, asukoht Linda 1, Narva) linnavara – korteriomandi aadressil Linda 1 – M2, mis on 411/38006 mõttelist osa kinnistust, mille koosseisu kuulub reaalosana keldrikorrusel asuv mitteeluruum, üldpinnaga 41,1 m2, ostjaks hinnaga 15 000 (viisteist tuhat) krooni.

3.2. Müügileping sõlmitakse ühe kuu jooksul käesoleva korralduse jõustumise hetkest ning müügihind tasutakse enne müügilepingu sõlmimist.

3.3. Volitada linnapead Tarmo Tammiste’t Narva linna nimel allkirjastama vastav notariaalne leping.

4. Rakendussätted

4.1. Narva Linnavalitsuse Linnavara- ja Majandusametil teha käesolev korraldus asjaosalistele teatavaks.

4.2. Korraldust võib vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

4.3. Käesolev korraldus jõustub seaduses sätestatud korras.

